S’emigrante

Istancu de trubare sos masones
Biancos, in sos prados fioridos
De sas nostras buscosas bidatones,

Istancu de iscultare cuddos gridos
De s’abile in sos montes solitarios
De Gennargentu e d’ider’abbellidos

In beranu sos buscos chentenarios,
Bramesit d’oro ’e America, oro grogu,
Chi dana a punzos sos milionarios

In cussu fortunadu e caru logu!…
Non sas baddes de ilighes pienas
Silenziosas, non su dulche fogu

De sos barraccos in nottes serenas,
Non s’amore de una giovanedda
Chi binchiat cantende sas sirenas

E non sa maestosa umbra niedda
De sos sardos nuraghes seculares,
Chi mirant sos pianos cale chedda

De bandidos in chirca de dinares,
Podeini a Bobore ponner frenu.
Lasseit sos parentes, sas comares

Ind’unu die ’e triulas serenu
Senza piangher, senza discuntentu.
Ca cun sa mente idiat su terrenu

De California lùghidu d’arghentu.
Giumpeid’unu mare mannu mannu
Subra de un’istranzu bastimentu,

Ch’in tant’aba pariad’un’iscannu.
E viaggiat, viaggiat, de continu
E donz’ora chi passad’est un’annu.

Ancora non cumparit su terrinu
De sos milionarios dorados
E s’isperanzia mancad’in su sinu.

Poveros emigrantes desolados!…
Ecco chi s’idet sa terra promissa
E si sentint sos coros sullevados.

Est s’America custa? Si est issa
Sa terra chi bramadu iat Bobore
Cun s’isperanza manna in coro fissa.

No acciapeit nè oro nè amore
Pro issu o libertade o friscu pane.
Signore inie est solu su signore

E su poveru est peus de su cane
Bendidu a unu mere prepotente,
Chi narat: Emigrante istad’addane!.

Gai isteit un’annu in mesu a zente
Affarista, birbante, senza coro;
Triballende continu che molente

Senza sa libertade e senza s’oro.
Amenteit sa patria gentile,
Su masone, su cane suo Moro

Chi prendiad’accanta a su cuile
Intantu chi beulàna sos crabittos
A una oghe intro de s’eile.

Amenteit sos càndidos granitos
De Barbagia forte e generosa
E sos nòdidos liberos giannitos

De Moro in calchi cazza furiosa.
E issu fid’unu re in cussos montes,
Da ue partis lughente o Flumendosa

Pro tuccare a su mare in chentu pontes.
Tando bideit s’isventura sua
Tando brameit cuddos orizzontes

De sas serras de Mesu e Tracugua,
E cheriat torrare a sa lontana
Sardigna, s’esset pòtidu, a fua;

Pro s’unire felice cun fulana
Chi dadu l’haiat grazias e coro.
Ma s’isperanzia sua isteit vana!…

In s’America non b’est solu s’oro,
B’est puru sa maligna frebbagialla
Chi prima de torrare a dom’issoro

Colpat sa zente peus d’una balla!…